钦定古今图书集成/明伦汇编/皇极典/第245卷 > 《握金镜赋》〈以圣人执持照临寰宇为韵〉王棨
## 钦定古今图书集成/明伦汇编/皇极典/第245卷 > 《握金镜赋》〈以圣人执持照临寰宇为韵〉王棨

“至明者莫尚乎金镜，可类者莫先于圣心。既施之于
日用，如握此以君临。有象必昭，含万灵于睿圣；无幽
不烛，若百炼于宸襟。”稽夫禀气于无形，成功于至妙，
苟取喻于在掌，讵有疲于屡照。外发皇明，中凝德耀，
克符磨莹之体，允叶提携之要。故能洞达千里，高临
兆人，寻元而光彩盈手，考理而贞明在身。虽跂行喙
息之微，形容无隐；信率土普天之士，肝胆俱陈。莫不
深贮乾坤，大极区宇。诚非出匣以斯举，讵谓临台而
下取。洁澈在心，深沈似古。笑飞鹊以将绕，鄙芳菱而
欲吐。懿夫皎皎斯在，兢兢自持。异枢衡之是秉，见藻
鉴之无私。所以辨愚知，洞华夷。岂惟分大小，别妍媸。
尘垢不染，英明在兹。魑魅于焉而远矣，奸邪无所以
藏之。是知县魏宫者难侔，挂秦台者莫及。讵端拱而
见舍，谅临朝而尽执。孕玉烛以光动，写珠庭而影入。
盖以持察群品，非窥圣颜。迥出声身之表，如存指掌
之间。事异轩皇，得元珠于物外；功逾羲叔，御白日于
人寰。宜乎永保清平，长称明圣。当宣室以洁朗，逗皇
图而辉映。臣知六五帝而四三皇，实由握乎斯镜。